– बैठक हिजोसम्मलाई भनेर बोलाएको थियो, तर केन्द्रीय कार्यालयबाट प्रस्तुत जुन एजेण्डा छन् र तिनीहरुको गम्भीरता जुन छ, त्यस आधारमा निश्चितै त्यसले अलि लामो समय माग गथ्र्यो नै । र, बैठक लम्बियो पनि । आजसम्ममा जिल्ला इञ्चार्जहरुले बोल्ने क्रम सकिएको छ । आजसम्म केवल रिपोर्टिङ्ग, टिप्पणी, बैचारिक राजनीतिक प्रश्नहरु बारेका जिज्ञासा, त्यसको अहिलेको हामीले गर्न खोजेको मूल्याङ्कन, यही कुराहरुबारे मात्रै छलफल चल्यो । निष्कर्षको दिशामा छलफल भएको छैन । निष्कर्षमा लैजाने हो भने मेरो दृष्टिमा जुन गम्भीरताका साथ प्रस्तावहरु उठेका छन्, पार्टीले निर्वाचनमा भोग्नुपरेको पराजयका मूल कारणहरु पहिचानहरु राम्रोसँग नगरीकन त्यसको निदान नगरीकन औपचारिक रुपमा बैठक समापन गरेर त्यसको प्रतिफल फेरि पनि उस्तै हुन जान्छ, जस्तो विगतमा हुँदै आएको थियो । भेला गर्ने, मूल्याङ्कन गर्ने, यो कमी भयो, उ कमी भयो भन्ने, फेरि त्यही कमीकमजोरीहरु दोहोर्याइरहने । यस्तो स्थिति हुनु हुँदैन ।
